শালিনী অজিত
শালিনী হচ্ছেন ভারতের মালয়ালম চলচ্চিত্রের একজন অবসরপ্রাপ্ত অভিনেত্রী যিনি খুব স্বল্প সময়ের জন্য চলচ্চিত্র জগতে ছিলেন। মাত্র তিন বছর বয়সে তিনি শিশুশিল্পী হিসেবে অভিনয় জীবন শুরু করেছিলেন। শিশুশিল্পী হিসেবে তিনি তার নিজের ভাষা মালয়ালম সহ কন্নড়, তামিল এবং তেলুগু চলচ্চিত্রে অভিনয়ের সুযোগ পেয়েছিলেন। ১৯৯৭ সালে তিনি প্রাপ্তবয়স্ক অভিনেত্রী হিসেবে মালয়ালম চলচ্চিত্রে অভিনয় শুরু করেন এবং ২০০১ পর্যন্ত ১২টি চলচ্চিত্রের মধ্যে পাঁচটি বাদে বাকী সবই ছিলো মালয়ালম ভাষার। শালিনী ২০০০ সালে মুক্তিপ্রাপ্ত তামিল চলচ্চিত্র আলাইপায়ুদের জন্য তামিলনাড়ু রাজ্য চলচ্চিত্র পুরস্কার পেয়েছিলেন (সেরা অভিনেত্রী বিষয়শ্রেণীতে)। চলচ্চিত্রটি পরিচালনা করেছিলেন তামিল চলচ্চিত্রের খ্যাতিমান পরিচালক মণি রত্নম। ১৯৯৯ সালের জুন মাসে তামিল চলচ্চিত্র অভিনেতা অজিত কুমার শালিনীকে বিয়ের প্রস্তাব দিলে শালিনী তার পরিবারের সঙ্গে আলোচনা করে রাজী হন। ২০০০ সালের ২৪ এপ্রিল একটি অনুষ্ঠানে শালিনী আর অজিত বিয়ে করেন, শালিনী ছিলেন খ্রিষ্টান পরিবারের মেয়ে আর অজিত ছিলেন হিন্দু, তাদের বিয়ে দুই ধর্মের নিয়ম অনুযায়ীই হয়েছিলো।